b'\n_START_ARTICLE_\nLugal\n_START_PARAGRAPH_\nLugal (sumersko L\xc3\x9a.GAL, veliki mo\xc5\xbe, novoasirsko , lugal) je bil eden od ve\xc4\x8d sumerskih nazivov vladarjev mestnih dr\xc5\xbeav. Uporabljala sta se tudi naziva en in ensi. Natan\xc4\x8dna razlika med slednjima je \xc5\xa1e vedno predmet razprav. Med nazivi je nazadnje prevladal lugal, ki v sumer\xc5\xa1\xc4\x8dini lahko pomeni tudi lastnika, na primer ladje, ali glavnega v neki manj\xc5\xa1i enoti, na primer glavo dru\xc5\xbeine.\n_START_SECTION_\nKlinopis\n_START_PARAGRAPH_\nKlinopisni znak LUGAL (Borger nr. 151, Unicode U+12217) je v sumerskih, akadskih in hetitskih klinopisnih besedilih slu\xc5\xbeil kot determinativ, da je naslednja beseda ime kralja. V akadskem pravopisu se je namesto njega lahko uporabljal tudi zlog \xc5\xa1\xc3\xa0r, ki ima enak pomen in izhaja iz akadskega izraza \xc5\xa1arrum \xe2\x80\x93 kralj.\n_START_SECTION_\nLugal, ensi in en\n_START_PARAGRAPH_\nO tem, kaj je v 3. tiso\xc4\x8dletju pr. n. \xc5\xa1t. pomenil naslov lugal, obstaja ve\xc4\x8d teorij. Nekateri znanstveniki so prepri\xc4\x8dani, da se je vladar posamezne mestne dr\xc5\xbeave obi\xc4\x8dajno imenoval ensi, medtem ko se je vladar zveze mestnih dr\xc5\xbeav, ozemlja ve\xc4\x8d mest ali morda cele Sumerije imenoval lugal. Med lugalove pristojnosti so spadale dolo\xc4\x8dene ceremonialne in verske dejavnosti, presojanje v mejnih sporih in obramba pred zunanjimi napadalci. Po smrti je moral njegovo funkcijo prevzel njegov najstarej\xc5\xa1i sin. Zanimivo je, da se je naslov lugal (kot gospodar) v\xc4\x8dasih nana\xc5\xa1al tudi na ensija Laga\xc5\xa1a \xe2\x80\x93 mestnega zavetnega boga Ningirsuja. Vse ka\xc5\xbee, da sta imela naslova ensi, \xc5\xa1e bolj pa en, tudi duhovni\xc5\xa1ko ali sakralno vsebino. Naslov en se je kasneje uporabljal samo na duhovnike._NEWLINE_Drugi znanstveniki trdijo, da so bili naslovi ensi, en in lugal naslovi lokalnih suverenov v mestnih dr\xc5\xbeavah Laga\xc5\xa1, Uruk oziroma Ur, vendar so se uporabljali tudi v ve\xc4\x8dini ostalega dela Sumerije. Razli\xc4\x8dni naslovi so morda izra\xc5\xbeali razli\xc4\x8dne vidike mezopotamskega koncepta kraljevanja. Za lugala tistega \xc4\x8dasa se domneva, da je bil obi\xc4\x8dajno \xc2\xbbmlad mo\xc5\xbe z izjemnimi lastnostmi, po poreklu iz posestni\xc5\xa1ke dru\xc5\xbeine\xc2\xab. Thorkild Jacobsen je teoretiziral, da je bil lugal prvotno v vojnem \xc4\x8dasu izvoljen voja\xc5\xa1ki poveljnik, medtem ko se je na podoben na\xc4\x8din izvoljen en ukvarjal z notranjimi zadevami. Med prvimi vladarji, ki so na napisih omenjeni kot lugali, sta Enmebaragesi in Mesilim iz Ki\xc5\xa1a ter Meskalamduk in Mesanepada in ve\xc4\x8d njunih naslednikov iz Ura. V Sumeriji se je, vsaj od Tretje urske dinastije dalje, naslov lugal uporabljal za aktualnega vladarja Sumerije.\n_START_SECTION_\nLugal v Amarnskih pismih\n_START_PARAGRAPH_\nV Amarnskih pismih, ki vsebujejo predvsem korespondenco med egip\xc4\x8dansko dr\xc5\xbeavno upravo in njenimi predstavniki v Kanaanu in Amoritskem kraljestvu v severozahodni Siriji v \xc4\x8dasu Novega kraljestva, se naslov lugal uporablja za naslavljanje kraljev in faraonov. V uvodih \xc5\xa1tevilnih pisem, ki so jih faraonu pisali vazali, bi se moral uporabljati naslov \xc5\xa0\xc3\xa0r-ri (za \xc5\xa1arrum), vendar se je namesto njega uporabljal naslov Lugal-ri.'